ΑΙΤΙΟΛΟΓΙΚΗ ΕΚΘΕΣΗ

Η συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, υπογράφηκε στις 18 Νοεμβρίου 2002. Όλες οι διατάξεις της συμφωνίας άρχισαν να ισχύουν από την 1η Μαρτίου 2005, μετά την επικύρωσή της από τα κράτη μέλη.

Με το παράρτημα IV της συμφωνίας θεσπίζονται τα μέτρα υγειονομικής και φυτοϋγειονομικής προστασίας (ΥΦΠ) που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών, και για την ορθή μεταχείριση των ζώων (εφεξής καλούμενη «συμφωνία ΥΦΠ»).

Το άρθρο 89 παράγραφος 3 της συμφωνίας ορίζει ότι όταν η επιτροπή σύνδεσης ασχολείται με μέτρα ΥΦΠ, συγκροτείται από εκπροσώπους της Ευρωπαϊκής Ένωσης και της Χιλής αρμόδιους για θέματα ΥΦΠ. Η εν λόγω επιτροπή καλείται «μικτή διαχειριστική επιτροπή για θέματα ΥΦΠ» και είναι αρμόδια για την τροποποίηση, με απόφασή της, των προσαρτημάτων Ι έως XII της συμφωνίας ΥΦΠ όπως ορίζεται στο άρθρο 16 παράγραφος 2 στοιχείο γ) της συμφωνίας.

Η Ευρωπαϊκή Ένωση πρέπει να αποφασίσει ποια θέση θα υποστηρίξει στο πλαίσιο της μικτής διαχειριστικής επιτροπής όσον αφορά την έγκριση της τροποποίησης που χρειάζεται για την επικαιροποίηση του προσαρτήματος V σημείο A της συμφωνίας ΥΦΠ. Σύμφωνα με το άρθρο 4 παράγραφος 1 της απόφασης 2002/979/ΕΚ, η θέση που λαμβάνει η Ένωση εγκρίνεται από το Συμβούλιο, βάσει πρότασης της Επιτροπής.

Η προτεινόμενη τροποποίηση εν προκειμένω αφορά το προσάρτημα V σημείο A της συμφωνίας ΥΦΠ, σχετικά με τους τομείς ή υποτομείς προτεραιότητας για τους οποίους μπορεί να αναγνωριστεί ισοδυναμία, και εισάγει στον κατάλογο προτεραιοτήτων τον τομέα «προϊόντα αλιείας» μαζί με τον υποτομέα «δίθυρα μαλάκια».

Η Δημοκρατία της Χιλής επιθυμεί να εφαρμόσει μη προβλεπόμενη από το δίκαιο της ΕΕ επεξεργασία μεταποίησης στα δίθυρα μαλάκια που συλλέγονται από περιοχές παραγωγής χαρακτηρισμένες ως κατηγορίας Β ή Γ, σύμφωνα με τις διατάξεις του κανονισμού (ΕΚ) αριθ. 853/2004.

Προκειμένου να αξιολογηθεί η δυνατότητα της προτεινόμενης επεξεργασίας μεταποίησης να εξασφαλίσει το ίδιο επίπεδο προστασίας των καταναλωτών μ' αυτό που επιτυγχάνεται με την προβλεπόμενη από το δίκαιο της ΕΕ επεξεργασία, κρίνεται σκόπιμο να αξιολογηθεί η ισοδυναμία των δύο επεξεργασιών.

Σύμφωνα με το άρθρο 7 παράγραφος 3 της συμφωνίας ΥΦΠ, ο καθορισμός της ισοδυναμίας μπορεί να γίνει μόνο εφόσον έχουν προηγουμένως οριστεί οι προτεραιότητες στο προσάρτημα V σημείο A.

Με βάση την πρόοδο που επιτεύχθηκε στο πλαίσιο των διαδικασιών διαβούλευσης, τα μέρη διαπραγματεύτηκαν την πρόταση που στοχεύει στην τροποποίηση του προσαρτήματος V σημείο A της συμφωνίας.

2011/0112 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση της Ένωσης σχετικά με την απόφαση αριθ. 1/2011 της μικτής διαχειριστικής επιτροπής για τα θέματα υγειονομικής και φυτοϋγειονομικής προστασίας που συστάθηκε βάσει της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, όσον αφορά την τροποποίηση του προσαρτήματος V σημείο A του παραρτήματος IV της συμφωνίας σύνδεσης

(Κείμενο που παρουσιάζει ενδιαφέρον για τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 168 παράγραφος 4 στοιχείο β) σε συνδυασμό με το άρθρο 218 παράγραφος 9,

Έχοντας υπόψη την πρόταση της Επιτροπής,

Εκτιμώντας τα ακόλουθα:

1. Με την απόφαση 2002/979/ΕΚ του Συμβουλίου για την υπογραφή και την προσωρινή εφαρμογή ορισμένων διατάξεων συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου[1], η Ένωση συνήψε συμφωνία σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, εφεξής καλούμενη «συμφωνία».

2. Με το παράρτημα IV της συμφωνίας θεσπίζονται τα μέτρα υγειονομικής και φυτοϋγειονομικής προστασίας (ΥΦΠ) που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών, και για την ορθή μεταχείριση των ζώων (εφεξής καλούμενη «συμφωνία ΥΦΠ ΕΕ–Χιλής»).

3. Σύμφωνα με το άρθρο 6 παράγραφος 4 της συμφωνίας, η επιτροπή σύνδεσης δύναται να λαμβάνει αποφάσεις στις περιπτώσεις που προβλέπονται στη συμφωνία ή όταν εξουσιοδοτείται σχετικά από το συμβούλιο σύνδεσης.

4. Σύμφωνα με το άρθρο 89 παράγραφος 3 της συμφωνίας, κατά παρέκκλιση από το άρθρο 193 της ίδιας συμφωνίας, όταν η επιτροπή σύνδεσης ασχολείται με μέτρα ΥΦΠ, καλείται «μικτή διαχειριστική επιτροπή για θέματα ΥΦΠ», εφεξής καλούμενη «μικτή διαχειριστική επιτροπή». Σύμφωνα με το άρθρο 16 παράγραφος 2 στοιχείο γ) της συμφωνίας ΥΦΠ ΕΕ–Χιλής, η εν λόγω επιτροπή είναι αρμόδια για την τροποποίηση, με απόφασή της, των προσαρτημάτων I έως XII της συμφωνίας ΥΦΠ ΕΕ–Χιλής.

5. Το προσάρτημα V σημείο A της συμφωνίας ΥΦΠ ΕΕ-Χιλής πρέπει να περιλαμβάνει τομείς ή υποτομείς προτεραιότητας και με δηλωμένη τη σειρά προτεραιότητας, για τους οποίους μπορεί να αναγνωριστεί ισοδυναμία.

6. Η Δημοκρατία της Χιλής επιθυμεί να εφαρμόσει μη προβλεπόμενη από τη νομοθεσία της Ένωσης επεξεργασία μεταποίησης στα δίθυρα μαλάκια.

7. Προκειμένου να αξιολογηθεί η δυνατότητα της προτεινόμενης επεξεργασίας μεταποίησης να εξασφαλίσει το ίδιο επίπεδο προστασίας των καταναλωτών με αυτό που επιτυγχάνεται με την προβλεπόμενη από τη νομοθεσία της Ένωσης επεξεργασία, κρίνεται σκόπιμο να αξιολογηθεί η ισοδυναμία των δύο επεξεργασιών.

8. Σύμφωνα με το άρθρο 7 παράγραφος 4 δεύτερο εδάφιο της συμφωνίας ΥΦΠ ΕΕ–Χιλής, για την έναρξη διαβουλεύσεων με στόχο την αξιολόγηση της ισοδυναμίας απαιτείται η προηγούμενη τροποποίηση του προσαρτήματος V σημείο Α της συμφωνίας ΥΦΠ ΕΕ–Χιλής για τον καθορισμό τομέων ή υποτομέων προτεραιότητας. Ο τομέας «προϊόντα αλιείας» μαζί με τον υποτομέα «δίθυρα μαλάκια» πρέπει να εισαχθούν στον κατάλογο προτεραιοτήτων του εν λόγω προσαρτήματος.

9. Για τον σκοπό αυτό, η Ένωση πρέπει να αποφασίσει ποια θέση θα υποστηρίξει στο πλαίσιο της μικτής διαχειριστικής επιτροπής σχετικά με τις αναγκαίες τροποποιήσεις.

10. Στο άρθρο 4 παράγραφος 1 της απόφασης 2002/979/ΕΚ προβλέπεται ότι η θέση την οποία λαμβάνει η Ένωση στο πλαίσιο της επιτροπής σύνδεσης εγκρίνεται από το Συμβούλιο κατόπιν πρότασης της Επιτροπής και σύμφωνα με τις αντίστοιχες διατάξεις της Συνθήκης,

ΑΠΟΦΑΣΙΖΕΙ:

Άρθρο 1

Η θέση που θα λάβει η Ένωση στο πλαίσιο της μικτής διαχειριστικής επιτροπής για τα θέματα υγειονομικής και φυτοϋγειονομικής προστασίας της συμφωνίας όσον αφορά την τροποποίηση του προσαρτήματος V σημείο A της συμφωνίας ΥΦΠ ΕΕ–Χιλής, είναι ότι συμφωνεί με το σχέδιο απόφασης αριθ. 1/2011 που επισυνάπτεται στην παρούσα απόφαση.

Άρθρο 2

Η απόφαση αριθ. 1/2011 της μικτής διαχειριστικής επιτροπής σχετικά με την τροποποίηση του προσαρτήματος V σημείο Α της συμφωνίας ΥΦΠ ΕΕ–Χιλής δημοσιεύεται στην Επίσημη Εφημερίδα της Ευρωπαϊκής Ένωσης αμέσως μετά την έκδοσή της.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Πρόταση

ΑΠΟΦΑΣΗ ΑΡΙΘ. 1/2011 ΤΗΣ ΜΙΚΤΗΣ ΔΙΑΧΕΙΡΙΣΤΙΚΗΣ ΕΠΙΤΡΟΠΗΣ ΓΙΑ ΤΑ ΘΕΜΑΤΑ ΥΓΕΙΟΝΟΜΙΚΗΣ ΚΑΙ ΦΥΤΟΫΓΕΙΟΝΟΜΙΚΗΣ ΠΡΟΣΤΑΣΙΑΣ ΠΟΥ ΣΥΣΤΑΘΗΚΕ ΒΑΣΕΙ ΤΗΣ ΣΥΜΦΩΝΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΗΣ ΔΗΜΟΚΡΑΤΙΑΣ ΤΗΣ ΧΙΛΗΣ ΣΧΕΤΙΚΑ ΜΕ ΜΕΤΡΑ ΥΓΕΙΟΝΟΜΙΚΗΣ ΚΑΙ ΦΥΤΟΫΓΕΙΟΝΟΜΙΚΗΣ ΠΡΟΣΤΑΣΙΑΣ ΠΟΥ ΙΣΧΥΟΥΝ ΣΤΟ ΕΜΠΟΡΙΟ ΖΩΩΝ ΚΑΙ ΖΩΙΚΩΝ ΠΡΟΪΟΝΤΩΝ, ΦΥΤΩΝ ΚΑΙ ΦΥΤΙΚΩΝ ΠΡΟΪΟΝΤΩΝ ΚΑΙ ΑΛΛΩΝ ΑΓΑΘΩΝ, ΚΑΙ ΓΙΑ ΤΗΝ ΟΡΘΗ ΜΕΤΑΧΕΙΡΙΣΗ ΤΩΝ ΖΩΩΝ

της …………… 2011

για την τροποποίηση του προσαρτήματος V μέρος A του παραρτήματος IV της συμφωνίας

Η ΔΙΑΧΕΙΡΙΣΤΙΚΗ ΕΠΙΤΡΟΠΗ,

Έχοντας υπόψη τη συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Δημοκρατίας της Χιλής, αφετέρου, για τα μέτρα υγειονομικής και φυτοϋγειονομικής προστασίας (ΥΦΠ) που ισχύουν στο εμπόριο ζώων και ζωικών προϊόντων, φυτών, φυτικών προϊόντων και άλλων αγαθών, και για την ορθή μεταχείριση των ζώων, και ιδίως το άρθρο 7 παράγραφος 4 δεύτερο εδάφιο,

Εκτιμώντας τα ακόλουθα:

(1) Στο άρθρο 7 παράγραφος 1 της συμφωνίας ΥΦΠ ΕΕ–Χιλής προβλέπεται ότι μπορεί να αναγνωριστεί ισοδυναμία σε σχέση με μεμονωμένο μέτρο και/ή δέσμες μέτρων και/ή συστήματα που εφαρμόζονται σε τομέα ή υποτομέα.

(2) Στο άρθρο 7 παράγραφος 4 της συμφωνίας ΥΦΠ ΕΕ–Χιλής ορίζεται ότι οι τομείς ή υποτομείς για τους οποίους μπορεί να αρχίσει η διαδικασία για αναγνώριση ισοδυναμίας πρέπει να αναφέρονται κατά σειρά προτεραιότητας στο προσάρτημα V μέρος A.

(3) Η Δημοκρατία της Χιλής εξέφρασε το ενδιαφέρον της να περιλάβει τα δίθυρα μαλάκια ως υποτομέα των αλιευτικών προϊόντων στο προσάρτημα V μέρος A και ως τομέα προτεραιότητας, ώστε να αρχίσει η αξιολόγηση της ισοδυναμίας των μέτρων που εφαρμόζονται σε αυτά.

(4) Τα συμβαλλόμενα μέρη συμφώνησαν κατά την πέμπτη συνεδρίαση της μικτής διαχειριστικής επιτροπής να ξεκινήσουν τη διαδικασία τροποποίησης του προσαρτήματος V μέρος A της συμφωνίας ΥΦΠ ΕΕ–Χιλής.

(5) Στο άρθρο 10 της απόφασης αριθ. 1/2003[2] του συμβουλίου σύνδεσης ΕΕ–Χιλής, σχετικά με την έγκριση του εσωτερικού κανονισμού του συμβουλίου σύνδεσης, της επιτροπής σύνδεσης και των ειδικών επιτροπών, ορίζεται η διαδικασία έκδοσης αποφάσεων και συστάσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το προσάρτημα V μέρος Α της συμφωνίας ΥΦΠ ΕΕ–Χιλής αντικαθίσταται από το προσάρτημα που παρατίθεται στο παράρτημα της παρούσας απόφασης.

Άρθρο 2

Η παρούσα απόφαση συντάσσεται σε δύο αντίτυπα και υπογράφεται από τους συμπροεδρεύοντες ή από άλλα πρόσωπα εξουσιοδοτημένα να ενεργούν εξ ονόματος των συμβαλλόμενων μερών. Εκδίδεται με ανταλλαγή γραπτών σημειωμάτων μεταξύ των δύο γραμματέων, οι οποίοι ενεργούν σε συμφωνία με τα συμβαλλόμενα μέρη και πιστοποιούν την περάτωση των αναγκαίων νομικών εσωτερικών διαδικασιών.

Άρθρο 3

Η παρούσα απόφαση αρχίζει να ισχύει από την ημερομηνία έκδοσης του τελευταίου γραπτού σημειώματος στο πλαίσιο της ανταλλαγής σημειωμάτων.

Σαντιάγο, [ημερομηνία] Βρυξέλλες, [ημερομηνία]

Για τη μικτή διαχειριστική επιτροπή

Επικεφαλής της αποστολής Επικεφαλής της αποστολής της Δημοκρατίας της Χιλής της Ευρωπαϊκής Ένωσης

_____________

ΠΑΡΑΡΤΗΜΑ

Προσάρτημα V

ΤΟΜΕΙΣ Ή ΥΠΟΤΟΜΕΙΣ ΠΡΟΤΕΡΑΙΟΤΗΤΑΣ ΓΙΑ ΤΟΥΣ ΟΠΟΙΟΥΣ ΜΠΟΡΕΙ ΝΑ ΑΝΑΓΝΩΡΙΣΤΕΙ ΙΣΟΔΥΝΑΜΙΑ ΚΑΙ ΟΡΟΙ ΚΑΙ ΔΙΑΤΑΞΕΙΣ ΓΙΑ ΤΗΝ ΠΡΟΣΩΡΙΝΗ ΕΓΚΡΙΣΗ ΕΓΚΑΤΑΣΤΑΣΕΩΝ

Α. Τομείς ή υποτομείς προτεραιότητας, για τους οποίους μπορεί να αναγνωριστεί ισοδυναμία

1) Τομέας: Προϊόντα αλιείας

Υποτομέας: Δίθυρα μαλάκια

[1] ΕΕ L 352 της 30.12.2002, σ. 1.

[2] ΕΕ L 95 της 11.4.2003, σ. 46.